Panimoliitto tyrmää Veronmaksajien Keskusliiton ehdotuksen.

Veronmaksajain Keskusliitto ehdottaa alkoholiveron nostamista elokuun budjettiriihen yhteydessä.

Alkoholiverojen korotuksilla voitaisiin saada Veronmaksajain Keskusliiton toimitusjohtajan Teemu Lehtisen mukaan valtion kassaan

"

kymmeniä miljoonia, ehkä sata miljoonaa

"

.

Mikäli hallitus päättää korottaa alkoholin verotusta, on sen samalla alennettava tuntuvasti ansiotulojen verotusta, Lehtinen katsoo.

Viimeisin alkoholiveron korotus tuli voimaan 1.1.2014. Oluen veroa korotettiin 8,2 %, viinien 8,6 % ja väkevien 5,3 %. ARTTU LAITALA

Viro on kiristämässä tuntuvasti alkoholijuomien valmisteveroja vuosien 2016-2020 aikana.

Veronmaksajain Keskusliiton ekonomistin Janne Kalluisen mukaan oluen valmistevero kiristyy neljässä vuodessa 206 prosenttia, siiderien 162 prosenttia, viinin 119 prosenttia ja väkevien alkoholijuomien 68 prosenttia.

Suurin yksittäinen korotus tulee voimaan heinäkuussa, kun mietojen alkoholijuomien, kuten oluen, valmistevero on nousemassa peräti 70 prosenttia, minkä on arvioitu nostavan olutlaatikon (24 tölkkiä) hintaa 11 eurosta 18-19 euroon.

Veronmaksajain Keskusliiton mukaan Viron rajut verojenkorotukset antavat mahdollisuuden kiristää alkoholiverotusta myös Suomessa. Päätökset tulisi tehdä Veronmaksajien Keskusliiton toimitusjohtajan Teemu Lehtisen mukaan elokuun budjettiriihessä.

- Alkoholipolitiikassa tärkeitä elementtejä ovat saatavuus ja hinta. Saatavuuteen en ota kantaa, mutta hinnoissa Viron muutos pitää ottaa huomioon, Lehtinen sanoo ja lisää, että alkoholin kulutusta pitäisi saada hillittyä.

100 miljoonaa kirstuun?

Veronmaksajien varsinainen huolenaihe on se, että palkansaajien verotus uhkaa kiristyä ensi vuonna kilpailukykysopimuksessa päätettyjen sosiaalivakuutusmaksujen korotusten takia.

Lehtisen mukaan hallituksen on päätettävä noin 400 miljoonan euron kevennyksistä ansiotulojen verotukseen, jotta palkansaajien verotus ei ensi vuonna kiristyisi.

- Mikäli hallitus päättää korottaa hieman alkoholin verotusta, on sen samalla alennettava tuntuvasti ansiotulojen verotusta.

Veronmaksajain Keskusliiton toimitusjohtajan Teemu Lehtisen mukaan on parempi verottaa haittoja kuin hyödyllisiä asioita, kuten työntekoa. PEKKA KARHUNEN/KL

Alkoholiverojen korotuksilla voitaisiin saada Lehtisen mukaan valtion kirstuun " kymmeniä miljoonia, ehkä sata miljoonaa " . Alkoholivero tuottaa valtiolle arvonlisävero huomioituna noin 1,7 miljardia euroa vuodessa.

- Tänä vuonna verotus itse asiassa keveni, koska tehtiin kompensoivia veronkevennyksiä, mutta ensi vuodeksi kompensaatioista ei ole päätetty, Lehtinen muistuttaa.

Alkaako viinaralli Latviaan?

Panimoliitto tyrmää Veronmaksajien Keskusliiton esityksen alkoholiveron korottamisesta. Panimoliitto väittää, että kaksi edellistä alkoholiveron korotusta eivät ole tuoneet yhtään lisää euroja valtion kassaan, koska alkoholinkulutus on laskenut ja rajakauppa on kasvanut.

Panimoliiton toimitusjohtaja Elina Ussa huomioi, että Virossa heinäkuun alussa voimaan astuvat veronkorotukset odottavat vielä korkeimman oikeuden ratkaisua. Vaikka oluen verotus nousisi 70 prosentilla, veronkorotus ei siirry suoraan hintoihin, Ussa arvioi.

- Luulen, että Virosta lähdetään hakemaan juomia, vaikka hinnannousu toteutuisikin, jos Alkossa laatikko nelosolutta maksaa 50 euroa ja Virossa alle 20 euroa.

Ussa pitää mahdollisena, että Viron veronkorotukset lisäävät suomalaisten intoa Latvian-matkailuun. Latviassa hintataso on Viroakin alhaisempi.

Olvi Oyj:n toimitusjohtaja Lasse Aho arvioi vuosikatsauksessaan helmikuussa, että Viron veronkorotukset aiheuttavat todennäköisesti volyymien ja kulutuksen painopisteen siirtymistä sekä Virosta Latvian rajalle että myös takaisin Virosta Suomeen.

Veronmaksajien Keskusliiton veronkorotusesityksestä kertoi ensimmäisenä Uusi Suomi.